Kaapstad vra kommentaar oor sy waterplan | Netwerk24
Deur Melanie Gosling, News24 19 Februarie 2019 12:13
Die Kaapstad-metro het 'n konsepstrategie opgestel om sy waterbestuur te verbeter en die uitwerking van ernstige droogtes in die toekoms te versag.
Die metro het die publiek gevra om voor 15 Maart op die voorgestelde strategie te reageer.
Die stappe wat in die strategie voorsien word, is:
1. R5,7 miljard gaan oor tien jaar belê word in ontsoutingsaanlegte, die gebruik van grondwater en die verwerking van rioolwater vir hergebruik.
2. Nuwe bronne sal die watertoevoer met 300 miljoen liter per dag verhoog.
3. Rioolwater wat tot die gehalte van drinkwater verwerk is, sal in die Kaapse Vlakte-waterdraer gepomp word om die grondwater wat onttrek word, aan te vul.
4. Watertariewe – die vaste tarief én die glyskaal vir verbruik – sal styg om die koste van die belegging te dek, maar dit sal steeds goedkoper wees as in 2018 se droogte.
5. Geldelike aansporings sal aangebied word vir die gebruik van waterbesparende tegnologie in geboue, soos laedruk-toilette, -storte en -krane, asook gryswater.
6. Stormwater wat gewoonlik na die see vloei, sal as waterbron gebruik word.
7. Tariewe sal ingestel word om die vermorsing van water te ontmoedig.
8. Die ontwerp van produkte en dienste om water te bespaar, sal aangemoedig word.
9. Die bestuur van waterdruk sal verbeter word, waterlekplekke herstel word en indringer-plante verwyder word.
10. 'n Droogtefonds sal geskep word om voorsiening te maak vir moontlike toekomstige waterskaarste.
Diegene wat hul stem oor die strategie wil laat hoor, kan dit op die metro se webtuiste doen. Geskrewe voorleggings kan ook ingedien word.
Navrae kan aan Nathan Fischer by 021 400 1450 gerig word. Mense wat hulp daarmee benodig, onder andere gestremdes, kan Ismail du Plooy by 021 400 1184 bel.